સોલા સિવિલ પાસે આવેલી કેનાલ ઉપર ઝૂંપડામાં રહેતા મહેશ રેવાભાઈ મકવાણા (ઉ.વ. ૩૦), પ્રવીણ મેલાભાઈ સેનમા (ઉ.વ. ૩૦), ધીરેન ગણેશભાઈ મૈતી (ઉ.વ. ૪૨) અને સંજય કેશવભાઈ ગુપ્તા (ઉ.વ. ૩૨)એ સોલા સિવિલ પાસે આવેલી ઓરડીમાં સોમવારે રાત્રે દારૂની પાર્ટી યોજી હતી. સિંગરવામાં પ્લમ્બિંગ કામ કરીને આવેલા આ ચારેય યુવકોએ સોલા ગામમાં સજ્જનબહેન નામની મહિલાના પુત્ર પાસેથી દેશી દારૂ ખરીદ્યો હતો. ઈંગ્લીશ દારૂ પીવાનું પસંદ કરતા મહેશ અને પ્રવીણને દેશી દારૂ પીધા પછી વધુ અસર થઈ હતી અને બન્ને સવારે આઠ વાગ્યે સોલા સિવિલમાં આવ્યા હતા. બપોરે ૧૨ વાગ્યે ધિરેન, સંજય અને અન્ય એક વ્યક્તિને દારૂ પીધા પછી તકલીફ થતી હોવાની જાણ થતાં પોલીસ તંત્રમાં દોડધામ મચી છે. સેક્ટર-1ના સ્પેશિયલ કમિશનર ડો. કે.એલ.એન. રાવે જણાવ્યું કે, ‘લોહીના નમૂના FSLમાં મોકલાયાં છે તેનો રિપોર્ટ આવ્યા પછી લઠ્ઠો છે કે કેમ? તે સ્પષ્ટ થશે.’